送黄秀實著作赴單父任
作者：廖剛
朝代：宋

paragraphs: 憶昔負笈遊虞庠，三千縫掖紛袍霜。
英姿鋭氣磨干將，凌雲薄漢爭翺翔。
君時捧書自閩鄉，賈生十八驚洛陽。
南宫我適同廣場，邂逅愚智俱忘羊。
低回十載燈燭光，纖鱗壁水追洋洋。
憐君兄弟雙鳯皇，鄧林秀出凡楩樟。
才名籍籍日以香，誰者不識江夏黄。
登籍還許聯龍章，米糠初未精簸揚。
須臾綠驥馳康莊，瑤池下澤殊行藏。
西清椽筆金玉相，揚鞭緩珮鵷鷺行。
丘明遷固與頡頏，汗流曄壽走且僵。
文奎忽度南斗傍，江湖洗耳聽鳴榔。
相逢一笑百念亡，玉自輝潔蘭仍芳。
元經寂寞誰問楊，逃空我幸論肺腸。
蛟龍蟠蜇豈可常，賜環長恐成參商。
春風三月鶯燕忙，橋飛柳絮隨風狂。
修補冉冉將征艎，别離安得情無傷。
如君知音滿廟堂，塵沙肯使埋珪璋。
鵬程九萬詎易量，從今拭目看騰驤。
我慚百事無一長，獨有疏懶勝嵇康。
功名老大空激昂，那能俯仰巡門牆。
艱難辛苦亦備嘗，濯纓早晚尋滄浪。
與君後會何渺茫，江魚塞鴈無相忘。